Fit-3 ta' Diċembru 2018, se jidħol fis-seħħ ir-regolament il-ġdid propost mill-Kummissjoni Ewropea f'Mejju 2016 biex jispiċċa l-imblukkar ġeografiku mhux ġustifikat online. L-Ewropej mhux se jkollhom għalfejn jinkwetaw li se jsibu sit elettroniku mblukkat jew li jiġu ridirezzjonati għax huma, jew il-karta tal-kreditu tagħhom, ikunu minn pajjiż differenti. Ikunu fejn ikunu fl-UE, se jkunu jistgħu jaċċessaw il-prodotti u s-servizzi online. F'din l-okkażjoni, il-Viċi President għas-Suq Uniku Diġitali, Andrus Ansip, il-Kummissarju responsabbli mis-Suq Intern, l-Industrija, l-Intraprenditorija u l-SMEs, Elżbieta Bieńkowska, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová, u l-Kummissarju responsabbli mill-Ekonomija u s-Soċjetà Diġitali, Mariya Gabriel qalu: “Fl-2015, 63 % tas-siti web ma ħallewx lix-xerrejja jixtru minn pajjiż ieħor tal-UE. Minħabba f'hekk, kważi żewġ terzi tal-konsumaturi li xtaqu jixtru online minn barra pajjiżhom, ma setgħux. Fit-3 ta' Diċembru aħna se ntemmu din il-prattika. Irridu Ewropa mingħajr ostakli, u dan ifisser ukoll li l-ostakoli għax-xiri online jitneħħew. Flimkien mat-tmiem tat-tariffi tar-roaming, ir-regoli l-ġodda dwar il-protezzjoni tad-data u l-possibbiltà li ċ-ċittadini jivvjaġġaw bil-kontenut online tagħhom, it-tmiem tal-imblukkar ġeografiku mhux ġustifikat huwa inizjattiva essenzjali oħra li se tagħmel is-Suq Uniku Diġitali realtà għal kulħadd u li se tagħti benefiċċji konkreti liċ-ċittadini u lin-negozji. Bir-regoli l-ġodda, il-konsumaturi se jkollhom għażla usa' ta' prodotti bi prezzijiet kompetittivi u, konsegwentement, offerti aħjar. Fl-istess ħin, in-negozji se jespandu l-klijentela tagħhom lil hinn mill-fruntieri u se jgawdu minn spejjeż iktar baxxi għat-tranżazzjonijiet u għall-amministrazzjoni. Ir-Regolament huwa wkoll parti minn sforz usa' tal-UE biex tagħti spinta lill-kummerċ elettroniku fis-Suq Uniku, li jinkludi miżuri għall-ħarsien aħjar tal-konsumaturi online, għall-iżgurar ta' konsenji transfruntiera tal-pakketti għal but kulħadd u għas-simplifikazzjoni tar-regoli tal-VAT biex ikun iktar faċli li wieħed jixtri u jbiegħ il-prodotti online. Issa qed nistiednu lill-Istati Membri kollha biex jiżguraw l-implimentazzjoni effettiva ta' dawn ir-regoli u li jagħmlu dak kollu li hu fil-setgħa tagħhom sabiex jinfurzaw ir-Regolament b'mod effettiv mill-ewwel. Qed nagħmlu wkoll sejħa għal regoli armonizzati għall-bejgħ tal-prodotti u tas-servizzi diġitali u għax-xiri online. Dawn l-elementi kollha huma kruċjali għall-ħolqien ta' Suq Uniku Diġitali kompetittiv u li jiffunzjona tajjeb.” Il-passi li jmiss L-Istati Membri huma responsabbli mill-infurzar tar-Regolament u jeħtieġ li jistabbilixxu l-istrutturi neċessarji biex jiżguraw bidu mingħajr xkiel għall-applikazzjoni tiegħu. B'mod partikolari, l-Istati Membri għandhom jaħtru korpi responsabbli mill-infurzar tagħha u korpi li se jipprovdu għajnuna prattika lill-konsumaturi. Barra minn hekk, l-Istati Membri għandhom jistabbilixxu miżuri effettivi, proporzjonati u dissważivi applikabbli għall-ksur tar-Regolament. Il-Kummissjoni se twettaq l-ewwel reviżjoni tar-Regolament dwar l-Imblukkar Ġeografiku sa Marzu 2020. Din il-valutazzjoni se tkopri l-estensjoni possibbli tal-prinċipju ta' nondiskriminazzjoni fl-aċċess għall-prodotti u s-servizzi għas-servizzi mhux awdjoviżivi mogħtija b'mod elettroniku li l-karatteristika prinċipali tagħhom hija kontenut protett bid-drittijiet tal-awtur, bħal kotba elettroniċi, mużika, logħob u softwer. Il-Kummissjoni se tanalizza bir-reqqa wkoll jekk f'setturi oħrajn, bħas-servizzi fil-qasam tat-trasport u s-servizzi awdjoviżivi, għandhiex tiġi eliminata kwalunkwe restrizzjoni mhux ġustifikata li fadal ibbażata fuq in-nazzjonalità, il-post ta' residenza jew il-post ta' stabbiliment. Sfond Il-konsumaturi u n-negozji – speċjalment l-SMEs – qed juru interess dejjem ikbar fix-xiri u l-bejgħ madwar l-UE kollha kemm hi. Il-bejgħ online tal-prodotti qed jikbru bi 22 % fis-sena. Madankollu, il-bejjiegħa ta' spiss kienu jirrifjutaw li jbigħu lil konsumaturi minn Stat Membru ieħor tal-UE jew li joffru prezzijiet daqstant ieħor favorevoli meta mqabbel mal-klijenti lokali. Ir-Regolament (UE) 2018/302 (“Regolament dwar l-Imblukkar Ġeografiku”), li jidħol fis-seħħ fit-3 ta' Diċembru, għandu l-għan li jagħti aktar opportunitajiet lill-konsumaturi u lin-negozji fi ħdan is-suq intern tal-UE. Partikolarment, jindirizza l-problema ta' ċerti klijenti li ma jkunux jistgħu jixtru prodotti u servizzi minn negozjanti li jinsabu fi Stat Membru differenti, anki bl-istess kundizzjonijiet bħaċ-ċittadini lokali, sempliċement minħabba ċ-ċittadinanza, il-post tar-residenza jew il-post ta' stabbiliment tagħhom. Fl-2015, stħarriġ tal-Kummissjoni sab li 37 % biss tas-siti web effettivament ippermettew lill-konsumaturi transfruntiera jaslu sal-aħħar pass qabel ma titlesta x-xirja billi jiddaħħlu d-dettalji tal-ħlas. Ir-Regolament dwar l-Imblukkar Ġeografiku huwa parti minn sett usa' ta' miżuri bl-għan li jagħtu spinta lill-kummerċ elettroniku fis-Suq Uniku, bħar-Regolament rivedut dwar il-Koperazzjoni fil-Protezzjoni tal-Konsumaturi, ir-regoli l-ġodda dwar is-servizzi transfruntiera ta' konsenja tal-pakketti, ir-regoli l-ġodda dwar il-kuntratti diġitali, u r-regoli l-ġodda tal-VAT għall-kummerċ elettroniku. Għal aktar informazzjoni Skeda ta' informazzjoni dwar kif inti tista' tagħmel l-aħjar użu mill-kummerċ elettroniku fl-UE bħala konsumatur Gwida qasira dwar ir-regoli tal-imblukkar ġeografiku għal bejjiegħa online. Mistoqsijiet u tweġibiet dwar l-imblukkar ġeografiku b'informazzjoni għall-awtoritajiet nazzjonali għall-infurzar tar-regoli l-ġodda u assistenza prattika lill-konsumaturi Il-ftehim politiku biex jintemm l-imblukkar ġeografiku Il-ftehim politiku biex jorħsu l-konsenji transfruntiera tal-pakketti Il-ftehim politiku dwar regoli tal-VAT iktar sempliċi u iktar effiċjenti għall-kumpaniji online